Polițistul Mândroc, cel recunoscut de o minoră obligată să facă sex cu el, a ajuns șeful firmei care asigură paza Stadionului Național! Ascensiunea unui ofițer din dosarul DIICOT: șef Antifraudă în poliție, atașat la Ambasada României din Roma și director al unei firme de protecție

vineri, 9 februarie 2018, 7:09

„Mi s-a adus la cunoștință că cel din fotografia numărul 9 se numește Mândroc Ionel și este ofițer de poliție” Minoră sechestrată și exploatată sexual de rețeaua ”Shanghai”

Marian Ionel Mândroc este din 2016 administratorul și directorul general al firmei de protecție și pază Akyle Security, care are contracte cu Primăria Capitalei și cu aeroporturile Otopeni și Băneasa.

Înainte, vreme de 8 ani, pînă în 2014, Mândroc a fost atașat cu Afaceri Interne al Ambasadei României la Roma.

Mai înainte, până în 2007, el a fost șeful Antifraudei la Poliția Sectorului 3 al Bucureștiului.

Și mai înainte, în calitate de polițist, a fost recunoscut în 2005 de către una dintre fetele abuzate de la restaurantul ”Shanghai”.

”A fost unul dintre cei cu care am fost obligată să mă culc”, a mărturisit în fața procurorilor DIICOT, victima, o fată de 15 ani.

Luând acum lucrurile cronologic: cum e posibil ca un polițist recunoscut de o minoră care a fost forțată să facă sex cu el, nu doar să scape, ci și să fie avansat în poliție și în diplomație?!

Este posibil.

Aceasta este povestea lui Marian Mândroc, ofițer al cărui nume apare și în alte dosare penale.

El neagă că ar fi fost la restaurantul Shanghai și spune: ”Resping toate acuzațiile!”.

Investigație de Mirela Neag, Răzvan Luțac și Cătălin Tolontan

Poliția lucra pentru ei.

”Doi polițiști de la Secția 11 veneau și claxonau jos dacă era vreun pericol, vreun control”, povestește traficantul.

Discuția a fost captată în celulă.

Procurorii DIICOT au lipit un microfon pe unul dintre cei întemnițați laolaltă cu oamenii chinezului Mihai.

Așa că, se aude vorbind traficantul, ”într-o sâmbătă, ce surpriză am avut!”.

Spaima din ziua de sâmbătă

Pe ferestrele cu gratii ale apartamentului, din Strada Brândușelor, unde sechestrau minore pentru sex, mafioții chinezi zăresc agitație.

”Dube, oameni mascați, jandarmi și poliție”.

Belea mare!

”La noi, sâmbăta e ziua cu cei mai mulți clienți”.

Și nimeni nu-i avertizase.

În apartament, ”ce pușcărie, aici e lux față de casa aia!”, patru fete își așteptau clienții. ”Ne-am speriat. Două fete erau majore, n-aveam treabă, dar două erau minore!”.

Și altele urmau să sosească.

”F… în gură de golani!”

Confesiunea involuntară curge mai departe pe bandă.

”Deja ne făcuserăm planuri de pușcărie”, spune omul chinezului Mihai, rememorând cum se uitau, speriați, pe fereastra apartamentului de la parter.

I-au părăsit prietenii lor, polițiștii cumpărați?

”Când auzim: duf, duf, duf, duf! Cu liftu’ și pe scări. Ce zici că era? La etajul 7 fuseseră violate două minore”.

Nu la ei era descinderea, ci la un alt apartament!

”Ce am mai înjurat, ce spaimă degeaba am tras! F… în gură de golani!”.

Zeci de ofițeri filați și interceptați

Dincolo de umorul negru al acelei zile de smbătă, realitatea e că, ani de zile, polițiștii și ceilalți protectori în uniforme nu i-au părăsit pe cei din rețeaua chinezului Sam.

De fapt, niciodată nu i-au abandonat.

”Dacă aștia de la DIICOT ne-au filat de două luni, i-au văzut mereu pe polițiștii ăia de la Secția 11 cum vin și claxonează. Au pus-o!”, era îngrijorat traficantul pentru polițiști.

Echipa coordonată de DIICOT i-a filat mult.

Investigatorii au văzut o sumedenie de ofițeri, zeci la număr, nu doar în fața apartamentului din Brândușelor, ci și intrând la restaurantul ”Shanghai”, capitala comerțului cu carne vie.

Ziua recunoașterii

Și, după aceea, în decembrie 2005, când pe traficanți i-au aruncat în arest și le-au infiltrat un om cu microfon, au început recunoașterile care i-au avut ca ținte pe polițiștii care orbitau rețeaua.

Pozele lor, cu fișe detaliate în spate, le așteptau pe fete în sediul DIICOT.

Cinci dintre ele între 14 și 17 ani, fetele au curajul să pună degetul pe 10 ofițeri care frecventau ”Shanghai”, restaurantul sau salonul de masaj, și ”despre care știți că ocupă funcții ce implică exercitarea autorității de stat”.

Victimele recunosc polițiști, comisari din Garda Financiară, oameni de la Autoritatea pentru străini, ba chiar un procuror și un ofițer SRI.

Numărul 9 e cu noroc.

”Numărul 9 – Mândroc”

Noroc pentru polițistul Marian Ionel Mândroc.

Mândroc a fost numărul 9 dintre cei recunoscuți de una dintre fetele abuzate sexual în restaurantul ”Shanghai” drept ”polițistul cu lanț de aur, cu care am fost obligată să mă culc”.

Fata era minoră, iar Mândroc era șef.

El ocupa funcția de șef al Serviciului de Investigare a Fraudelor din cadrul Poliției Sectorului 3, promovat chiar în timpul în care rețeaua chinezului Mihai era la apogeu.

Marian-Ionel Mândroc, recunoscut de una dintre victimele de la Shanghai

”Spune-i la Mihai c-am zis eu și știe el cine sunt!”

Minora, o maramureșeancă, povestește că Mândroc se și comporta ca un șef de București.

Ea devenise favorita ”polițistului care aduce cu numărul 9”.

Atunci când coborau în salonul de masaj pentru sex, polițistul țipa la chelnerii care ezitau să aducă băutura: ”Spune-i la Mihai c-am zis eu și știe el cine sunt!”.

”După aceea i se aducea ce băutură dorea”.

Iar norocul polițistului nu se oprește aici.

Mândroc ajunge la Ambasada României de la Roma

Cum DIICOT nu mai strânge nicio probă în dosar, scandalul ofițerilor recunoscuți de fetele abuzate de la ”Shanghai” e mușamalizat și în interiorul Ministerului de Interne.

În plin scandal, Mândroc dispare din postul de șef în Sectorul 3 și reapare la 2000 de km distanță, în diplomație.

Vreme de opt ani, 2007-2014, Marian Ionel Mândroc e atașat cu Afaceri Interne la Ambasada României din Roma.

Și, în toți acești ani, norocul nu ezită să-l țină strâns îmbrățișat, ocrotitor și generos cu cariera sa.

Numele Mândroc apare în dosarul de la DNA al fostului șef DGIPI

În 2008, pe când era detașat la Roma, Mândroc sună ”un prieten comun” în numele lui Cornel Șerban, șeful DGIPI, exact direcția care ar fi trebuit să ia măsuri în cazul ”Shanghai”.

Numai că omul apelat de Mândroc denunță la DNA faptul că șeful DGIPI, Cornel Șerban, dorea, de fapt, să-l sprijine pe Puiu Popoviciu, magnatul cercetat penal.

Mândroc scapă însă, apărând doar într-un articol în ”Adevărul”, care descrie cazul șefului DGIPI, prieten al lui Mândroc.

După 2014, când pleacă din ambasada de la Roma, Marian Mândroc revine în structura centrală a Poliției Capitalei.

Se pensionează în 2016.

Imediat, ”norocul numărului 9” se activează.

Devine directorul firmei Akyle Security

În 2016, el devine administrator și director general al firmei de pază Akyle Security.

Ca un praf de aur, norocul lui Mândroc se presară și asupra firmei pe care o conduce.

Akyle Security prinde câteva contracte mari cu statul.

Înlocuiește BGS-ul la Arena Națională, stadionul administrat de primărie.

Paznicii de la Akyle Security, pe una dintre aleile care duc la Arena Națională

Tot pentru PMB asigură paza la mai multe evenimente, inclusiv la Târgul de Crăciun 2016.

Nu ratează nici concerte organizate de Primăria Sectorului 1 și la vechea sa cunoștință, Primăria Sectorului 3, unde erau și clubul ”Shanghai”, și apartamentul traficanților de minore.

În asociere cu NEI Guard, Akyle Security câștigă, în 2016, și un contract la Aeroportul Henri Coandă, și la Băneasa.

Firmă de polițiști și viceprimar

Akyle Security nu e o firmă a nimănui.

Unul dintre acționarii firmei se numește Robert Constantin Ionescu, fostul viceprimar al Capitalei, ales în 2008, în mandatul lui Sorin Oprescu.

Alt acționar este tatăl în vârstă de 79 de ani al unui fost polițist controversat, Petru Daniel Pitcovici.

Polițistul a fost condamnat în dosarul Popoviciu și implicat în trafic cu narcotice de mare risc, caz despre care Jurnalul național a relatat recent.

2017, din nou ajutat de procurori

Linia destinului lui Mândroc suferă, în 2017, o tulburare.

Este prins băut la volan.

Parchetul e obligat de lege să-i facă dosar și îl trimite în instanță.

Judecătorul e clement și-i dă doar 15.000 de lei amendă, fără nicio consecință penală.

Și, coincidență, Parchetul, de comitet ca și în vechiul caz de la DIICOT, nu face apel.

Norocul unora nu se termină niciodată.

Al ”Numărului 9” nici atât.

„Cum să fac așa ceva? Aveam atâția ofițeri în subordine!”

Discuție purtată în urmă cu câteva zile cu Marian Ionel Mândroc.

Colonelul Mândroc, în perioada petrecută la Roma

-Bună ziua, domnule Mândroc! Numele și fotografia dumneavoastră apar în dosarul „Shanghai”.

-Imposibil, nu am auzit de așa ceva. Ce dosar?

-Erați client al restaurantului și al salonului de masaj Shanghai?

-Unde era?

-Strada Ion Minulescu numărul 38. Pe lângă „Timpuri Noi”.

-Nu am auzit niciodată. Nu am fost acolo niciodată.

-Îl cunoșteați pe patronul chinez „Mihai”?

-Pe cine? Nu!

-Vă dau data nașterii, așa cum apare ea în dosar.

– Da, da. E corectă. E data la care m-am născut eu.

-Totuși, o victimă v-a indicat că ați întreținut relații sexuale!

-Ce?! Incredibil! Nu-mi vine să cred ce îmi spuneți. Resping toate acuzațiile. Nu este adevărat. În ce perioadă?

-2004-2005. Erați la Antifraudă Sector 3 pe-atunci, nu?

-Exact, investigam infracțiuni economice, aveam o mulțime de ofițeri în subordine. Cum să fac așa ceva?!

-Purtați bijuterii? Lanț?

-Nu, niciodată! Incredibil, dezmint cu fermitate. Sunt șocat.

–Ați fost chemat vreodată la audieri?

– Nu. Niciodată. Mai mult, la scurtă vreme, am plecat la Roma. Am lucrat la Ambasadă până în 2014, vreme de 8 ani.

-Iar acum sunteți administratorul firmei de pază Akyle.

-Director general, da.

-Și e prima oară când auziți de așa ceva!

– Domnule, vă spun, resping absolut tot ce scrie acolo. Este imposibil, nu am fost niciodată în locația de care ați spus dumneavoastră.

Gazeta Sporturilor i-a trimis, ieri, fotografia în care este indicat de fată.

Mai mult, într-o discuție cu ziarul, una dintre fete, alta decât cea care l-a recunoscut la DIICOT, l-a indicat pe polițistul Mândroc drept client fidel.

Marian Ionel Mândroc a răspuns aseară.

„Bună seara ! Din motive obiective nu am reușit să vă răspund mai devreme. După cum bine știți, în după amiaza zilei de 31.01.a.c., v-am răspuns punctual și în detaliu la tot ce m-ati intrebat (nu am fost niciodată în locația respectivă și nu cunosc nici o persoană la care ați făcut referire). Ați jucat onest publicând în serialul Dvs. de a doua zi, în mod corect, informațiile obținute de la mine…Ba mai mult ați pronunțat sintagma ,,ADUCE”……..De luni însă, lucrurile s-au schimbat radical, șocant. Repet : nu am fost niciodată în acel loc, nu cunosc nici o persoană și nu am purtat bijuterii din aur. Dvs. 3 jurnaliști tineri v-ați făcut meseria. Eu însă, sunt obligat să îmi fac datoria. Datoria de a-mi apăra onoarea, demnitatea și o carieră ireproșabilă de aproape 35 ani in slujba statului. Datoria de a-mi proteja copii de astfel de înscenări. Datoria de a afla adevărul real nu cel presupus. Așadar având în vedere că voi aplica ferm și rapid toate etapele judiciare și juridice în România și, la nevoie, cele oferite de legislația europeană, vă rog să înțelegeți că nu mai pot răspunde, vreunui demers al Dvs. PS. Profesionalismul și deontologia jurnalistică, mă fac să cred sau să sper că veți publica cele de mai sus ca un drept la replică cuvenit. Bună seara !”.

CUPRINS: Toate capitolele din investigația GSP în cazul „Shanghai”